Matteus 5:1,2 Ons gaan ‘n begin maak met meditasies oor die Bergrede. Die Here Jesus gee hier onderwys dat vir ons baie belangrik is. Jy sou kon sê dat Hy hier die grondwet vir Sy Koninkryk vir ons gee.
Die Here Jesus het openlik begin optree as die beloofde Verlosser. Hy is deur Johannes die Doper gedoop en vanuit die hemel het die Vader Hom aangewys as Sy eie Seun. Die Seun na wie elkeen moet luister! De Here Jesus is dadelik op die proef gestel. Die duiwel het Hom in die woestyn kom versoek. Dan sien jy die trou en liefde van Christus. Hy bly trou aan Sy Vader om so God se kinders te red. Ons lees dan Matt 4:11: “Daarna het die duiwel Hom laat staan, en daar het engele gekom en Hom gedien.”
Dan soek die Here Jesus die mense op. Hy begin om die mense die evangelie van die Koninkryk te verkondig. Hy sorg daarvoor dat Hy leerlinge kry wat elke dag by Hom is en Sy onderwys hoor en sien hoe Hy leef. Jesus verkondig die evangelie en Hy wys dat by Hom ook redding van siekte is. Hy genees die siekes om te wys dat wie Hom op Sy evangelie volg ‘n toekoms kry waaruit ook die siekte verdwyn het. Dan kom die oomblik dat die Here Jesus daarvoor sorg dat Sy leerlinge en groot menigtes by Hom kom. Hy bring hulle saam om hulle Sy onderwys te gee. Die belangrikste onderwys wat ‘n mens kan kry.